[bookmark: _GoBack]28. oktobra smo se člani PVD Sever Maribor zbrali pri RTV Centru Maribor. Prišlo nas je skoraj 70.  Tam nas je sprejel naš član g. Kocutar Stane. Na kratko nam je predstavil delovanje centra, največ pa je beseda tekla o dogodkih leta 1991. Takrat je bil center eden od možnih  ciljev napada JLA, kar se je tudi zgodilo, a na srečo ni bil zadet. Center je vse dni varovala tedanja milica. Svoje tedanje doživljanje napada je opisal eden od takrat tam zaposlenih tehnikov g. Čurič Jan, g. Peter Stergar pa je opisal kaj so kot kriminalisti videli ob ogledu kraja streljanja na oddajnik na Pohorju. Vse prisotne je pozdravil tudi podpredsednik PVD Sever Maribor g. Marjan Fank. Ustavili smo se tudi pri spomeniku pri RTV centru, ki spominja na tedanje dogajanje.  Potem smo se odpravili proti spodnji postaji vzpenjače, eni peš, ostali pa z avtomobili. Po prijetni vožnji z gondolo in ob spremljanju lepih razgledov, smo pot nadaljevali  do samega oddajnika. Tam je sledila malica potem pa so se nam pridružili še trije zaposleni iz RTV centra. Svoje doživljanje napada na sam oddajnik nam je opisal takrat tam zaposleni tehnik, ki je dejal, da je bilo dogajanje tam dokaj kaotično, saj je ena od granat takrat padla v neposredni bližini, sam oddajnik pa ni bil poškodovan. Ena granata pa je zadela nosilno pletenico pohorske vzpenjače. 
G. Čurič je še razložil kako so takrat premostili težave, in tudi to, da je kljub vsemu oddajanje teklo nemoteno, saj so se dobro pripravili in imeli tudi mobilne oddajnike v kombijih. Potem nam je še povedal, kaj vse je danes nameščeno na oddajniku. Vse prisotne je pozdravil tudi g. Bojan Lunežnik in v svojem izvajanju poudaril, da je bil ta oddajnik leta 1991 ena od ključnih strateških točk in to je vedel tudi agresor in prav zato so bili oddajniki tarče napadov. Dejal je še: »Pravo srce tega stolpa so bili tehniki in inženirji RTV. Medtem, ko so miličniki takratnega Oddelka milice Tabor fizično varovali RTV center v dolini, so tehniki tu zgoraj v nenehni smrtni nevarnosti, opravljali tiho, a ključno junaštvo. Ko so bili oddajniki po Sloveniji deloma onesposobljeni, so prav tehnični delavci z neverjetno iznajdljivostjo, strokovnostjo in neizmernim pogumom »krpali« zveze. Skrbeli so, da signala ni zmanjkalo. Brez njih, brez njihovega tveganja in tehničnega znanja, novice o resničnem dogajanju na naših tleh ne bi dosegle slovenskih domov in kar je še pomembneje, resnica ne bi prodrla v svet. » Zahvalil se je za prispevek vsem tehnikom, novinarjem in branilcem, ki so takrat tvegali življenja, da so ohranili našo besedo svobodno in zato bomo ta spomin skrbno prenašali naprej.  
V prijetnem druženju je čas ob obujanju spominov takratnih sodelavcev, hitro minil in že smo se odpravili v dolino. 


